Βρυξέλλες, 10.12.2004

COM(2004) 806 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που τροποποιεί την απόφαση 2003/631/ΕΚ του Συμβουλίου, της 25ης Αυγούστου 2003, για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Τον Αύγουστο 2003, υπεγράφη στην Άκρα συνολική ειρηνευτική συμφωνία μεταξύ της προηγούμενης κυβέρνησης της Λιβερίας, δύο επαναστατικών ομάδων, της κοινωνίας των πολιτών και των πολιτικών κομμάτων, η οποία σήμανε τη λήξη 15 ετών εμφυλίου πολέμου στη Λιβερία και οδήγησε στο σχηματισμό μεταβατικής κυβέρνησης. Αποστολή της μεταβατικής κυβέρνησης είναι να επαναφέρει την ασφάλεια στη χώρα με τη βοήθεια της αποστολής των Ηνωμένων Εθνών στη Λιβερία, να αποκαταστήσει την οικονομία, να εγκαθιδρύσει εκ νέου τις κοινωνικές υποδομές και να προετοιμάσει το έδαφος για δημοκρατικές βουλευτικές και προεδρικές εκλογές τον Οκτώβριο 2005.

2. Η Ευρωπαϊκή Ένωση αποφάσισε να συμβάλει στην ειρηνευτική και μεταβατική διαδικασία στη Λιβερία και με την απόφαση 2003/631/ΕΚ “για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση”, διέθεσε κεφάλαια και καθόρισε τις προϋποθέσεις χρησιμοποίησης αυτών. Η απόφαση επέβαλε την τακτική παρακολούθηση της κατάστασης μέσω εντατικού πολιτικού διαλόγου και εξαμηνιαίας ανασκόπησης της πολιτικής κατάστασης. Ο διάλογος αυτός θα πρέπει να βασίζεται στα αποτελέσματα των διαβουλεύσεων που διενεργούνται δυνάμει του άρθρου 96 της συμφωνίας εταιρικής σχέσης ΑΚΕ-ΕΚ όπως καθορίζεται στην απόφαση 2002/274/ΕΚ του Συμβουλίου. Η απόφαση προβλέπει επίσης ότι τα μέτρα λήγουν στις 31 Δεκεμβρίου 2004.

3. Από τις τρέχουσες επανεξετάσεις της πολιτικής κατάστασης στη Λιβερία συνάγεται ότι ένα έτος μετά την ημερομηνία ανάληψης καθηκόντων εκ μέρους της μεταβατικής κυβέρνησης, η κατάσταση της ασφάλειας έχει βελτιωθεί μετά την εγκατάσταση των στρατιωτικών δυνάμεων των Ηνωμένων Εθνών και την εφαρμογή της διαδικασίας αφοπλισμού και αποστράτευσης. Εξακολουθούν, ωστόσο, να υπάρχουν σοβαρές ανησυχίες όσον αφορά τη διαχείριση των δημοσίων οικονομικών από τη μεταβατική κυβέρνηση και τις δημόσιες επιχειρήσεις καθώς και το αυξανόμενο επίπεδο διαφθοράς. Οι κυβερνητικές επιτροπές που συστάθηκαν βάσει της συνολικής ειρηνευτικής συμφωνίας έχουν, εξάλλου, σημειώσει μέχρι σήμερα ανεπαρκή πρόοδο όσον αφορά την εφαρμογή των καθηκόντων τους για τη βελτίωση της διακυβέρνησης και της λογοδοσίας. Απαιτούνται και άλλα βήματα για την αντιμετώπιση θεμάτων που αφορούν τα ανθρώπινα δικαιώματα.

4. Λόγω της ανεπαρκούς μέχρι σήμερα πολιτικής προόδου, δεν δικαιολογείται η άρση των κατάλληλων μέτρων και θα πρέπει να συνεχιστεί ο εντατικός πολιτικός διάλογος με τη μεταβατική κυβέρνηση, ώστε να βελτιωθεί ο σεβασμός των ανθρωπίνων δικαιωμάτων, η δημοκρατία, το κράτος δικαίου και η χρηστή διακυβέρνηση μέχρις ότου αναλάβουν την εξουσία δημοκρατικά εκλεγμένος και υπεύθυνος πρόεδρος και κυβέρνηση. Για το λόγο αυτό, η Επιτροπή θεωρεί ότι η απόφαση 2003/631/ΕΚ του Συμβουλίου της 25ης Αυγούστου 2003 θα πρέπει να παραταθεί για περίοδο δεκαοκτώ μηνών.

Η Επιτροπή προτείνει συνεπώς στο Συμβούλιο να τροποποιήσει την προαναφερθείσα απόφαση και να εγκρίνει τη συνημμένη απόφαση.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

που τροποποιεί την απόφαση 2003/631/ΕΚ του Συμβουλίου, της 25ης Αυγούστου 2003, για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη

τη συμφωνία εταιρικής σχέσης ΑΚΕ-ΕΚ που τέθηκε σε ισχύ την 1η Απριλίου 2003 και ιδίως το άρθρο 96,

την εσωτερική συμφωνία όσον αφορά τα ληπτέα μέτρα και τις ακολουθητέες διαδικασίες για την εφαρμογή της συμφωνίας εταιρικής σχέσης ΑΚΕ-ΕΚ[1] και ιδίως το άρθρο 3 αυτής,

την πρόταση της Επιτροπής,[2]

Εκτιμώντας τα ακόλουθα:

(1) Η απόφαση 2002/274/ΕΚ του Συμβουλίου, της 25ης Μαρτίου 2002, για την περάτωση της διαδικασίας διαβουλεύσεων με τη Λιβερία βάσει των άρθρων 96 και 97 της συμφωνίας εταιρικής σχέσης ΑΚΕ-ΕΚ, προβλέπει τη θέσπιση των κατάλληλων μέτρων κατά την έννοια του άρθρου 96 παράγραφος 2 στοιχείο (γ) και του άρθρου 97 παράγραφος 3 της συμφωνίας εταιρικής σχέσης ΑΚΕ-ΕΚ.

(2) Η απόφαση 2003/631/ΕΚ του Συμβουλίου, της 25ης Αυγούστου 2003, για την έγκριση μέτρων όσον αφορά τη Λιβερία στο πλαίσιο του άρθρου 96 της συμφωνίας εταιρικής σχέσης ΑΚΕ-ΕΚ σε ιδιαίτερα επείγουσα περίπτωση προβλέπει τη θέσπιση νέων κατάλληλων μέτρων κατά την έννοια του άρθρου 96 παράγραφος 2 στοιχείο (γ) και του άρθρου 97 παράγραφος 3 της συμφωνίας εταιρικής σχέσης ΑΚΕ-ΕΚ.

(3) Οι τρέχουσες συνθήκες στη Λιβερία δεν εξασφαλίζουν ακόμη το σεβασμό των δημοκρατικών αρχών, της διακυβέρνησης και του κράτους δικαίου.

(4) Είναι, συνεπώς, ανάγκη να παραταθεί η περίοδος ισχύος των μέτρων που προβλέπονται στην απόφαση 2003/631/ΕΚ του Συμβουλίου και να συνεχιστεί ο εντατικός πολιτικός διάλογος με την κυβέρνηση της Λιβερίας.

ΑΠΟΦΑΣΙΖΕΙ:

Άρθρο 1

Τα μέτρα που αναφέρονται στο άρθρο 1 της απόφασης 2003/631/ΕΚ του Συμβουλίου της 25ης Αυγούστου 2003 παύουν να ισχύουν στις 30 Ιουνίου 2006. Η ημερομηνία αυτή δεν εμποδίζει την εφαρμογή των ειδικών ημερομηνιών λήξης που καθορίζονται για τα χρηματοδοτικά μέσα που καλύπτει η παρούσα απόφαση.

Η επιστολή που περιλαμβάνεται στο παράρτημα της παρούσας απόφασης απευθύνεται στον Υπουργό Εξωτερικών Υποθέσεων της Λιβερίας.

Άρθρο 2

Το αποτέλεσμα των διαβουλεύσεων όπως περιλαμβάνεται στο σχέδιο επιστολής που επισυνάπτεται στην απόφαση 2002/274/ΕΚ παραμένει ανεπηρέαστο.

Άρθρο 3

Η παρούσα απόφαση αρχίζει να ισχύει την ημέρα της έκδοσής της.

Άρθρο 4

Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

ΣΧΕΔΙΟ ΕΠΙΣΤΟΛΗΣ ΠΡΟΣ ΤΟΝ ΥΠΟΥΡΓΟ ΕΞΩΤΕΡΙΚΩΝ ΥΠΟΘΕΣΕΩΝ ΤΗΣ ΛΙΒΕΡΙΑΣ

Αξιότιμο κ. Thomas Nimely Yaya

Υπουργό Εξωτερικών Υποθέσεων

Monrovia

Λιβερία

Αγαπητέ κ.Υπουργέ,

Με την επιστολή SGS3/7429 της 27ης Αυγούστου 2003, η Ευρωπαϊκή Ένωση ενημέρωσε την κυβέρνηση της Λιβερίας σχετικά με τις προθέσεις της να ενισχύσει την ειρηνευτική διαδικασία της Λιβερίας με βάση τη συνολική ειρηνευτική συμφωνία. Η επιστολή όριζε επίσης ότι η Ευρωπαϊκή Ένωση θα παρακολουθούσε στενά τις πολιτικές εξελίξεις και τη μεταβατική μεταρρύθμιση στη χώρα σας και θα συνέχιζε τον εντατικό διάλογο με βάση το άρθρο 8 της συμφωνίας εταιρικής σχέσης ΑΚΕ-ΕΚ και τα αποτελέσματα των διαβουλεύσεων που παρατίθενται στην επιστολή μας SGS 272745 της 27 Μαρτίου 2002.

Έχει παρέλθει περισσότερο από ένα έτος αφότου ανέλαβε την εξουσία η εθνική μεταβατική κυβέρνηση της Λιβερίας μετά την υπογραφή της συνολικής ειρηνευτικής συμφωνίας της Άκρα τον Αύγουστο 2003. Είναι πλέον καιρός να σημειωθεί πρόοδος όσον αφορά την εφαρμογή της συνολικής ειρηνευτικής συμφωνίας και των αναλήψεων υποχρεώσεων που προέκυψαν από τις προαναφερθείσες διαβουλεύσεις.

Η Ευρωπαϊκή Ένωση διαπιστώνει με ικανοποίηση στο σημείο αυτό, ότι η ασφάλεια και η τάξη έχουν επιστρέψει στη χώρα και ότι έχουν γίνει κάποια πρώτα βήματα για την καθιέρωση δημοκρατικών αλλαγών και για τη μεταρρύθμιση της λειτουργίας του δημόσιου τομέα. Εξακολουθούν, ωστόσο, να υπάρχουν σοβαρές ανησυχίες όσον αφορά τα δημόσια οικονομικά και τη μακροοικονομική διαχείριση από την εθνική μεταβατική κυβέρνηση της Λιβερίας και τις δημόσιες επιχειρήσεις καθώς και το αυξανόμενο επίπεδο διαφθοράς. Οι κυβερνητικές επιτροπές που συστάθηκαν βάσει της συνολικής ειρηνευτικής συμφωνίας έχουν, εξάλλου, σημειώσει μέχρι σήμερα ανεπαρκή πρόοδο όσον αφορά την άσκηση των καθηκόντων τους για τη βελτίωση της διακυβέρνησης και της λογοδοσίας. Απαιτούνται και άλλα βήματα για την αντιμετώπιση θεμάτων που αφορούν τα ανθρώπινα δικαιώματα.

Η Ευρωπαϊκή Ένωση θεωρεί βάσει των ανωτέρω ότι η εθνική μεταβατική κυβέρνηση της Λιβερίας δεν λειτουργεί πλήρως και κατά τον δέοντα τρόπο και συνεπώς δεν είναι δυνατό να ανακληθούν στο σύνολό τους τα κατάλληλα μέτρα. Η άρση των μέτρων αυτών θα πραγματοποιηθεί μόλις αναλάβουν την εξουσία δημοκρατικά εκλεγμένος και υπεύθυνος πρόεδρος και κυβέρνηση.

Για το λόγο αυτό, η Ευρωπαϊκή Ένωση αποφάσισε να παραταθεί η απόφαση 2003/631/ΕΚ του Συμβουλίου της 25ης Αυγούστου 2003 για περίοδο δεκαοκτώ μηνών. Κατά τη διάρκεια της περιόδου αυτής θα πρέπει να συνεχιστεί ο εντατικός διάλογος βάσει του άρθρου 8 της συμφωνίας εταιρικής σχέσης ΑΚΕ-ΕΚ και βάσει των αποτελεσμάτων των διαβουλεύσεων που καθορίζονται στην επιστολή μας SGS 272745 της 27ης Μαρτίου 2002, ώστε να εξακολουθήσει να βελτιώνεται ο σεβασμός των ανθρωπίνων δικαιωμάτων, η δημοκρατία, το κράτος δικαίου και η χρηστή διακυβέρνηση. Στο διάλογο συμμετέχουν η προεδρία της Ευρωπαϊκής Ένωσης και η Ευρωπαϊκή Επιτροπή και στο πλαίσιο αυτού πραγματοποιείται εξαμηνιαία ανασκόπηση της πολιτικής κατάστασης.

Στο μεταξύ, θα συνεχιστεί βάσει των κατάλληλων μέτρων που καθορίζονται στην απόφαση 2003/631/ΕΚ του Συμβουλίου της 25ης Αυγούστου 2003, η στήριξη της ειρηνευτικής διαδικασίας και του μεταβατικού πλαισίου με βάση τα αποτελέσματα.

Με εξαιρετική εκτίμηση,

Για την Επιτροπή

Για το Συμβούλιο

[1] ΕΕ L 317, 15.12.2000, σ. 376.

[2] EE C […] […],σ. […9